Po ôstatnich szpilach yno nojwiynksi ôptymiści liczōm jeszcze na utrzimani Ruchu. Nawet nojwiynkszy ôptymista traci jednak ôptymizm kej prowda powiy matymatyka. Telki mōmynt mioł prziś już w tyn weekend. Ôstatnigo gwoździa do truły niy poradzioł jednak dobić GKS Katowice. Ruch sztyjc jednak w dramatycznej sytuacji. Kogoś to ruszo?
Nojwiynkszym ôptymistōm ôstatnich miesiyncy w Chorzowie bōł prezes Ruchu, Janusz Paterman. Ôstatnio w mediach za fest sie jednak niy pokozuje. Co mioł pedzieć już pedzioł. Sytuacjo w Ruchu kōmyntujōm za to starzi fusbaliści Niybieskich, kerych to co sie tera pocho fest szteruje. Dwie wypowiedzi, dwōch chopōw i ôbadocie ô co sie rozchodzi…
Jan Benigier – „ôswojōny gorol”. Majster z Ruchym z 1974, 1975 i 1979. Mało kery grocz spoza Ślōnska tak sie w Ruchu zaaklimatyzowoł jak ôn i tak fest sie po latach z tym klubym idyntyfikuje. Po ôstatnij przegranej z Puszczōm Niepołomice ofyn skrytykowoł taktyka i decyzje kadrowe. Niymoc, brak walki – telki ôbrozek dokludzioł Benigiera do… mōnopolowego. Były grocz Ruchu uznoł, że zdałaby sie flaszka coby ô tym zapōmnieć.
Antoni Piechniczek – rodowity chorzowiok. Majster z Ruchym z 1968. Na szpile Ruchu przestoł chodzić niydowno. Ô ôbecnym składzie pado „to niy sōm ludzie, kerzi bydōm umiyrać za Ruch”. Myśli, że ci mieliby biyda pedzieć wiela Ruch zrobiōł majstrōw, abo wymiynić chocioż poru przedwojynnych groczy.
Rewolucjo w składzie, poskludzani bezmałaś tōńszych auslyndrōw i zmiany trynerōw przi jednoczesnych uśmiychach pt. „idzie ku dobrymu”… Niy pōmōgło. Nowy tryner Dariusz Fornalak przed piyrszōm wygranōm z GieKSōm (1:0) zaliczōł 4 rymisy i 4 przegrane. Terozki to jednak ôn wlazuje w rola ôptymisty przodowego. Ôstatnio pozwolo se na testowani modziokōw. Wiy że to nie niojlepszy czas na debiuty, ale pado że coś ś nich bydzie. Pod wiela skorzysto na tym Ruch? Rada pana Antka: Jak te synki bez nojbliższe 4 lata ôstanōm w klubie to mo to syns. Inaczyj Ruch bydzie ańfachowōm czelodkōm zbiyrokōw.
szl_Latn szl_Latn szl_Latn szl_Latn szl_Latn